N zim shi ai Myenmung a Cyclone Nargis Laru
- In Sawk Madun Laika
- Last Updated on 06 September 2010
- By Salum
- Hits: 4052
Myen mungdan a labau hta kaba dik ai Cyclone Nargis laru kaba gaw lai wa sai May shata praw (2) ya hte (3) ya hta Myen mungdan a lawu daw Irrawaddy gaiwang de laja lana rai, bung jahten sharun lai wa sai.
Daini Laru kaba du ngut nna shata lahkawng ngu na aten ladaw de du wa sai raitim, laja lana hkrum katut lai wa sai Irrawaddy gaiwang de na mungshawa masha ni gaw matsan mayen rai naw, asak hkrung nga ai hpe mu lu ai.
Ya ten hta, laru kaba hkrum katut ai Bogalay mare hte Labutta mare ni hpe ntsa lam maram yu yang, htenza ai lam ni hpe bai gram galaw shachyaw ai lam tang du sai zawn mu lu ga ai.
Laru ngut nna mungkan shara shagu de na garum shingtau lam ni hpe mung mungdan asuya kawn hkap la let garum shingtau ai lam dingyang galaw nga ai shiga ni hpe mung dingyang mu lu, na lu saga ai.
Raitim, maigan masha ni hpe n’jashawn ai sha tinang asuya kata na uhpung masha ni hpe lit la shagun rai nna garum ntum lam hpe galaw nga ai mung rai nga ai.
Maga mi de garum shingtau ai lam ni hpe galaw nga ai wuhpung (asuya maga n re ai ni), dinghkrai hku galaw nga ai nkau mi hpe pat shingdang ai lam hte rim majaw ai lam ni mung galaw nga ai hpe mung na lu, mu lu nga ai.
Ndai zawn rim majaw hkrum ai ni gaw mungmasa hta shanglawm lai wa yu sai ni (snr) mungmasa galaw nga ai ni malawng rai nga ai hpe mung mu lu nga ai.
Mungmasa amyat tam nna laru tsinyam ni hpe garum let shinggan de shiga jaw ai nga nna malawng rim majaw ai lam re hpe mung maram lu ai. Maga mi hku tsun ga nga yang maigan shiga dap ni hta shiga nau mawng wa ai majaw n’gup pat shazim ai lam mung rai nga ai.
Kaning wa mi ntsa lam makoi shatsawm ai lam galaw nga ai raitim laru a majaw jamjau hkrum nga ai mungshawa ni a ‘madai nsen ni’ gaw pat shingdan n lu ai sha mungdan kata nga shawa ni hpang de tsing shang nna matut pru gayun taw nga sai rai nga ai.
Mungkan Wunpawng Hpung (UN) kawn garum shingtau lam ni, NGO ni a garum shingtau lam ni, hpaga company ni a garum shingtau, gaw shachyaw nga ai lam ni law law nga nga ai raitim, Irrawaddy gaiwang kata na Laru hkrum shara yawng hta du shang lu na n loi nga ai hpe mu lu ai.
Hparai nna i nga yang, Myitwakyunpaw (Hka zunlawng) shara na zunlawng mare ni gaw grai law nna jut shara mi kaw nna shara mi sa du lu na matu jakli kaji ni hte sha sa mai ai hkrunlam grai galu tsan gang nga ai a majaw mung rai nga ai.
Dai majaw mungshawa ni a dinghkrai lamang hku nna dai shara ni de sa du garum shingtau ai lam ni gaw grai manu dan ai ladat, magam bungli langai mung, rai nga ai.
Ntsa lam yu yang, hten run ai lam ni hpe gram nna bai gaw shachyaw ai lam ni grai tang du sai zawn rai nga tim, ta tut sa du yu yang, garum ntum n du ai (snr) nau n du ai shara ni law law naw rai nga nna matsan mayen, jamjau hkrum ai law law rai nga ai hpe mu maram lu ai.
Ngai laika ka ai wa Bokalay mare de sa yu yang, laru hkrum ai shara mayan ni rai nga ai Tuntay, Kawmu, Kunchankone, Daydayel, Pyarpone, lam dingyang gaw, ya ten pri nem ai madang bai rai nga ai hpe mu lu ai. Dai hte maren, Labutta mare de sa wa ai lam dingyang hta mung grai wa laja lana hkrum sha ai shara ni n nga ai zawn, mu lu nga ai.
Kata de laja lana hkrum ai mare shara ni hta gaw grai sawng ai hku htenza nna sa du garum ai lam n pawt shi nga ai hpe mung mu lu ai.
Ngai sa du ai Mali Hka Zunlawng shara (Delta region) rai nga ai Labutta ginwang na zinlawng mare kasha ni hta gaw mau hpa laja lana si hkrum htenza nga ai hpe mu lu ai.
Mare nawng nawng mat mat ai mare ni nga ai zawn, mare 3, 4 bai majaw nna mare bai de nga ai mare ni nga nga ai hpe mu lu ai. Dai hta si mat wa sai masha mang ni hte du sat mang ni hpe hka kau hkarang hta dingyang rai nna hkumpa ni hte makoi tawn ai shara, makoi mayang n lu galaw nna dai hku si jawng nga ai mang ni a manam nsa mung kraw galau nna baw she machyi rai nbung san n lu chyu, yu kajawng hpa mala la rai jawng nga ai hpe mung mu lu ai. Sumla hkrung hta yu ga ai Cambodia labau hta na ‘Killing field’ shara hte mung bung nga ai. ‘Mungkan hten run hten za mat ai shara zawn’ rai nga ai hpe mu lu ai.
Aten na wa ai raitimung, hkauna galaw na arung arai n lu ai majaw hpa mung garai n lu galaw shi ai ni, hka kau e nga nna Nga hkan sha ai bungli galaw sha ai ni mung Nga hkan na arung arai ni n lu rai, mare hta, dai hku naw jamjau nga ai majaw garum la na ni hpe sha myit mada let la nga ai ni mung, law law rai nga ai.
Madujan hte kasha 3 laru hta lawm mat nna ya shi hkrai ngam nga ai Slg. Myint Tun shi a mare de jahkring gan du ai shaloi, shi a mare manang langai hpe tsun ai hta “Ngai gaw htaning she hkauna bai galaw sana, daining gaw jak rung kaw naw galaw na,” nga nna tsun ai.
Mare de bai du shagu, laru aten na mabyin hpe shi bai shingran let laru hta lawm mat wa sai kasha hte madu jan ni hpe dum shingran wa nna myit n pyaw ai lam ga nsen sungshang kaji mat nna tsun dan ai. Ya ten hta, shi Yangon mare na Lu Hpa Ntsin galaw ai jakrung langai mi hta bungli galaw nga ai mung rai nga ai. Shi myit hta mare na Hkauna bungli hpe sha madung galaw mayu ai lam mung, shi a ga manaw hku nna chye lu ai.
Mare langai shang langai pru rai nna n’gu buri hte arung arai nkau mi sa du garum ai shaloi anhte a jakli gaw mare hka kau de n lu du ai majaw mare masha ni hpe marawn shana nna shanhte a hkali ni hte sa du hkap la ma ai. Shanhte a kabu myitman hte sa du hkapla hkalum ai myiman nsam ni hpe shingran let masha n lu du shi ai (snr) nau n du ai tsan ai zunlawng hkan na mare masha ni a myiman ni hpe mung, shingran mi amu rai ga ai.
Awapake mare kawn bai pru wa ai shaloi “Anhte gaw masha loi sha re ai mare re majaw, anhte a mare hpe hkum malap kau yaw……..” nga nna mare salang langai a ‘numhtet ga’ hpe dum shingran let hpang kalang bai du hkra sa na ga ai ngu, Ngai hkrai myit kraw hta gahte tsun nna “E law, mai sa” ngu nna, pru mat wa saga ai.
Garum ntum hku nna sa du ai shaloi shanhte mare masha ni a myiman nsam hpe malap n lu ga ai. Sa du ai sha pyi grai kabu nga ma ai hpe mu lu ai. Lani hte lani aten ladaw na wa ai hte shanhte hpe malap kau na, malap mat wa na hpe mung grai myit tsang nga ai nsam ni hpe mung mu lu ai.
Ya du ai mare shara ni gaw panglai hte grai wa n ni la ai raitim, laru a majaw pangli hka hpungla shang kaput hkrum ai zunlawng mare kasha ni rai ma ai. Masha ni sa du yak nna tsan ai zunlawng na mare ni hte panglai hte ni ai zunlawng mare ni hta nga ai masha ni hpe shingran dat yu yang, ‘nshung si she hprim nga nna hkum pyi anya, aru she’ nga mat nngai.
Panglai hte matut ai Pyanmalaw hka dam hpe yu nna nye a myit ni dam hkawm mat nga yang, lamu mung nna byin pru wa ai hkaleng gaw anhte jakli hpe shang adawt dat wu ai. Dai yang she, nye na myit ni bai dum hprang wa nna Labutta mare de bai wa nga ai hkrunlam shana de jan shang nna nsin rim rim she, rai mat wa nga sai.
Ndai shara ni de sa du garum ai lam gaw arung arai hku nna sha sa du jaw da ai lam n re ai sha, shinggyim nauna myit hte anhte a tsawra myit hpe sa du madun, jaw da ai lam mung rai nga ai. Ndai zawn sa du tsawra myit madun ai a marang e prat a shawnglam, matut lahkam sa wa na mare masha ni a n’gun lu myiman nsam ni hpe Ngai galoi mung malap n lu rai, nga na saga ai.
(Laika ka ai wa, Salum gaw, shi nan Nawku Hpung langai hta shanglawm nna Cyclone Nargis Laru du hkrum hkra shara Bogalay hte Labutta mare ni hkan e sa du hkawm let garum ntum magam bungli hta tatut shanglawm nga ai wa, rai nga ai.)
Matsing: Ndai laka ka ngau hte seng nna (snr) laru hkrum hkra ai shara de dinghkrai garum mayu ai ni ndai This email address is being protected from spambots. You need JavaScript enabled to view it. de matut mahkai laika ka mai ai lam, chye shangun dat ai.
kac_Latn kac_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn